Waarskuwing vir matrieks wat wil kulMary-Louise Madalane, senior bestuurder van Umalusi, en uitvoerende hoof dr. Mafu Rakometsi (12 Oktober 2017) Foto: Lindi Masinga/ANA Die raad vir gehalteversekering in onderwys, Umalusi, het Donderdag gesê drastiese stappe sal gedoen word teen enigiemand wat skuldig bevind word aan onreëlmatighede. “Ons wil ŉ skoon en foutlose eksamen hê,” het dr. Mafu Rakometsi, uitvoerende hoof van Umalusi, tydens ŉ assessering van die staat se gereedheid vir die 2017 nasionale senior sertifikaat-eksamen gesê. Altesaam 634 814 voltydse kandidate sal by 6 844 plekke oor Suid-Afrika heen aan die eksamen deelneem. Die eksamen begin Maandag, 23 Oktober 2017. KwaZulu-Natal is die provinsie met die meeste kandidate (169 023). Rakometsi het gesê ná vraestelle in 2016 in Limpopo uitgelek het, is die raad selfs nog meer waaksaam om seker te maak dat ŉ soortgelyke voorval nie herhaal word nie. ŉ Wiskunde-vraestel vir matrieks is in 2016 aan leerders in Giyani, Limpopo, uitgelek. Die raad het gesê provinsies en sentra sal die veiligheidskwessies weer hersien om seker te maak dat veranderinge aangebring is. “Die stelsel word verbeter en dis nie meer wat dit in die verlede was nie,” het Rakometsi bygevoeg. Die week se storms in Gauteng en KwaZulu-Natal het egter tot onverwagte uitdagings gelei. Rakometsi het gesê die reën “het die spel verander” wat betref hul gereedheid in die betrokke gebiede. “Ek sal ŉ brief aan elke provinsie skryf en hulle versoek om inligting te verskaf oor die eksamensentra wat hierdeur geraak is.”